
A 3D technológia kriminalisztikai alkalmazása és lehetséges fejlesztési területei

Kulcsszavak: 3D; kriminalisztika; fotogrammetria; lézerszkenner;
Kutatásom a 3D technológia kriminalisztikai alkalmazását és annak fejlesztési lehetőségeit vizsgálja. A téma a világ rohamos technikai fejlődésére tekintettel, a büntetőeljárás folyamatának, eszközeinek ezzel való lépéstartásának szükségessége miatt jelentős, ugyanis ennek hatékonyságának növeléséhez hozzájárul a jelenleg alkalmazott fotogrammetria és lézerszkennerek alkalmazásában rejlő potenciál kihasználása, ezek fejlesztése.
Célom, hogy felvetéseimmel, azok későbbi megvalósulásával a Rendőrség, az Ügyészség, a Bíróság, és az eljárásokba bevont igazságügyi szakértők munkáját hatékonyabbá és egyszerűbbé tegyem.
Dolgozatom a szakirodalom feldolgozásán és kvalitatív módszeren, általam készített interjúkon szerzett ismereteken alapul.
Kutatásom eredményeként kiderült, hogy a technológia fejlődése és a megfelelő edukáció révén a 3D technológiák hasznosak lehetnek a teljes büntetőeljárásban, segítve a technikusok, nyomozók, vizsgálók, szakértők, ügyészek és bírák munkáját.
Az interjúk alátámasztották továbbá, hogy nemcsak a büntetőeljárások során, hanem a rendkívüli haláleseti eljárások kapcsán elrendelt közigazgatási hatósági eljárásokban is hasznos lenne a helyszínről, releváns részletről készült 3D modell alkalmazása.
Megállapítást nyert, hogy a bizonyítási cselekmények közül nem csak a szemle, hanem a helyszíni kihallgatás, felismerésre bemutatás, valamint a bizonyítási kísérletek alkalmával is hasznosítható a 3D technológia.
Vizsgáltam, hogy más krimináltechnikai eszközökkel kombinálva a 3D technológia hatékonyabb lehetne, de ez kivitelezhetőség szempontjából megcáfolódott, azonban hasznosság tekintetében alátámasztódott.
Megerősítést nyert, hogy a szemle jegyzőkönyv helyszínt leíró, statikus részét kiválthatná a 3D technológiákkal alkotott 3D modell. Ezzel időt, továbbá pénzt lehetne megtakarítani, sőt az eszköz objektivitása magasabb szintre emelhetné ennek hasznosíthatóságát a büntetőeljárásban.
Hibásnak bizonyult felvetésem miszerint testkamerák felvételéből készíthető 3D modell, ugyanis ez technikailag nem megvalósítható a jelenlegi feltételek mellett. Ettől függetlenül a felvételek maguk is hasznosak lehetnek a helyszínen bekövetkezett irreleváns elváltozások kiszűrésében.
Összességében megállapítható, hogy mind a fotogrammetria, mind a lézerszkenner alkalmazása hasznos részét képezi, képezhetné a büntetőeljárásoknak. A technológia folyamatos fejlődésével való lépéstartást elengedhetetlennek tartom, hogy mindennapi használatba kerüljenek.



